“ไบเดน” เปิดโผทีมงานสาธารณสุข วางตัว รมว. ดูแลแจกจ่ายวัคซีน “โควิด”
“ไบเดน” เปิดโผทีมงานสาธารณสุข วางตัว รมว. ดูแลแจกจ่ายวัคซีน “โควิด”
“ไบเดน” เปิดโผทีมงานสาธารณสุข วางตัว รมว. ดูแลแจกจ่ายวัคซีน “โควิด”
8 ธ.ค. 2563

นายโจ ไบเดน ว่าที่ประธานาธิบดีสหรัฐฯ ประกาศแต่งตั้งและเปิดเผยรายชื่อคณะทำงานด้านสาธารณสุขบางส่วนเมื่อวานนี้ (7 ธ.ค.) โดยแถลงการณ์ระบุว่า นายไบเดนจะแต่งตั้งนายซาเวียร์ เบเซอร์รา อัยการสูงสุดของรัฐแคลิฟอร์เนีย ให้ดำรงตำแหน่งรัฐมนตรีกระทรวงสาธารณสุขและบริการมนุษย์ของสหรัฐฯ
ทั้งนี้ หากได้รับการยืนยัน นายเบเซอร์รา อดีตสมาชิกสภาคองเกรสจากรัฐแคลิฟอร์เนีย จะเป็นชาวละตินคนแรกที่ได้ดำรงตำแหน่งเป็นรมว.สาธารณสุขและบริการมนุษย์ของสหรัฐฯ โดยจะมีหน้าที่ควบคุมดูแลการแจกจ่ายวัคซีนต้านโรคโควิด-19 ในไม่กี่เดือนข้างหน้านี้
นอกจากนี้ นายไบเดนยังได้แต่งตั้งแพทย์หญิงมาร์เซลลา นูเนซ-สมิธ ผู้เชี่ยวชาญด้านความไม่เสมอภาคในการดูแลสุขภาพ ให้ดำรงตำแหน่งเป็นประธานคณะทำงานด้านการส่งเสริมความเท่าเทียมกันในการรักษาโรคโควิด-19 ขณะที่นายเจฟฟ์ เซียนท์ อดีตผู้อำนวยการสภาเศรษฐกิจแห่งชาติ จะเป็นผู้ประสานงานการรับมือสถานการณ์โควิด-19 และที่ปรึกษาของประธานาธิบดี
ทางด้านนายแพทย์แอนโทนี เฟาซี ซึ่งปัจจุบันเป็นผู้เชี่ยวชาญด้านโรคติดเชื้อของสหรัฐฯ และเคยเป็นที่ปรึกษาให้กับประธานาธิบดีมาแล้ว 6 คน จะเป็นหัวหน้าคณะที่ปรึกษาด้านการแพทย์ให้กับนายไบเดน และจะยังคงดำรงตำแหน่งเป็นผู้อำนวยการสถาบันภูมิแพ้และโรคติดต่อแห่งชาติของสหรัฐฯ ต่อไป
อนึ่ง สำนักข่าวซินหัวรายงานว่า นายไบเดนต้องการให้คณะทำงานด้านสาธารณสุขนำคุณสมบัติด้านความซื่อสัตย์ ความรู้ความสามารถด้านวิทยาศาสตร์ที่เต็มเปี่ยม และประสบการณ์ด้านการบริหารจัดการภาวะวิกฤตมาใช้ในการรับมือกับความท้าทายครั้งใหญ่สุดที่สหรัฐเคยเผชิญซึ่งได้แก่การสกัดกั้นโรคระบาด เพื่อให้ประชาชนชาวอเมริกันสามารถกลับไปทำงาน ใช้ชีวิต และกลับไปอยู่กับคนที่พวกเขารักได้เหมือนเดิม